Poznámky z literatúry si prečítajte a naučte sa ich!!!

**Opakovanie učiva – komiks, encyklopédia**

**Komiks**

Je to **kreslený seriál** vtipných alebo dobrodružných príbehov v časopisoch.  
**Obrázky** sú väčšinou kreslené a doplnené **textom**. Text môže byť umiestnený v takzvaných **bublinách** uprostred obrázka, alebo môže byť v okrajovej časti obrázka. Obrázky sú často doplnené rôznymi **zvukomalebnými výrazmi**.  
Komiks sa dnes považuje za samostatné umenie či žáner. Ide o **spojenie literatúry a výtvarného umenia.**

**Druhy komiksu**

Komiksy najčastejšie vychádzajú ako literárne dielo, a to buď ako *comic strip*, jedna strana v inom časopise, *zošit* (časopis), (viazaná) *kniha* alebo ako *webkomiks*. Špeciálny typ komiksu je *technický scenár* (storyboard) a *minikomiks* (minicomic).

**Pôvod komiksu**

Komiks má pôvod **v USA** (*comic strip = komický pás*). Prvýkrát sa objavil v roku **1895** v prílohe časopisu New York World.

**1929** - vyšli dobrodružné komiksy **TARZAN a BUDD ROGERS**.

**1938** – Jerry Spiegel a Joe Schuster vytvorili komiks **SUPERMAN**

**Walt Disney** (americký filmový producent, scenárista, režisér a animátor) – komiksy **Káčer Donald, Mickey Mouse, Tom a Jerry**

V Bruseli sa nachádza **múzeum komiksového umenia**.

**Najznámejšie komiksy vo svete:**

* Spider-man
* Batman
* Asterix a Obelix
* Mickey Mouse
* Káčer Donald
* X-men
* Simpsonovci

**Komiks na Slovensku**

Komiks na pokračovanie sa na Slovensku a v Česku spravidla tradične označuje ako *„kreslený seriál“.* K prvým autorom komiksov na Slovensku patrí **Jozef Schek** (seriál *Jožinko, dieťa svojich rodičov*). Ďalšou autorkou bola **Božena Plocháňová** (komiks *Bill a Mary*).

**Súčasní autori komiksov:** František Mráz, Marián Čapka

**Najznámejšie komiksy na Slovensku:**

* Jožinko, dieťa svojich rodičov
* STORM
* Posledný Mohykán I. a II.

***Encyklopédia (náučný slovník)***

- je epické náučné literárne dielo, ktoré obsahuje **súhrn poznatkov** z jedného alebo viacerých vedných odborov / biológia, chémia, geografia... /, napr. *Encyklopédia prírody, Veľká detská encyklopédia, Encyklopédia sveta.*

Vysvetľuje stručne, výstižne a jasne poznatky z určitej oblasti. Patrí do náučnej literatúry. Využíva odborný jazykový štýl. Preto sa v nej uplatňujú **odborné slová**.

Kľúčové slovo v encyklopédii nazývame **heslo**. Heslá môžu byť usporiadané:

**abecedne** / podľa abecedy /

**chronologicky** / podľa časovej postupnosti/

**systematicky** / heslá tvoria celok, systém /

Zoznam všetkých hesiel sa nazýva **register.**

**Rozdelenie**

Encyklopédie delíme na:

a/ **všeobecné** – obsahujú informácie z viacerých odborov (napr. *Veľká detská encyklopédia*)

b/ **špeciálne** – obsahujú informácie z jedného odboru (napr. *Encyklopédia prírody, Encyklopédia histórie sveta*)

**História**

Prvé encyklopédie vznikli v období antickej rímskej vzdelanosti. V stredoveku sa pre encyklopédiu používal aj názov *summa* (súhrn). Ako názov alebo žáner literárneho diela sa termín encyklopédia začal používať až v 16. storočí.

Pre európsku vzdelanosť sa veľmi významnou stala prvá najväčšia encyklopédia, ktorá vznikla vo Francúzsku – **Veľká encyklopédia**. Mala 28 zväzkov a vychádzala v rokoch 1751 – 1752. Jej hlavným redaktorom bol Denis Diderot.

**Najväčšie súčasné encyklopédie**

angličtina – *Wikipédia, Encyklopédia Britannica*

nemčina – *Brockhaus, Meyers Konversation – Lexikon*

ruština – *Veľká sovietska encyklopédia*

čeština – *Malá československá encyklopédia, Všeobecná encyklopédia Diderot, Všeobecná encyklopédia Universum, Ottův slovník náučný*

**Najväčšie slovenské encyklopédie**

*Pyramída*

*Encyklopédia Beliana* (všeobecná encyklopédia)

*Ottova všeobecná encyklopédia* (2 zväzky, 36 000 hesiel)

*Všeobecný encyklopedický slovník* (najvýraznejšie osobnosti – veda, umenie...)

*Encyklopédia Slovenska I – VI*

***Internetové encyklopédie***

Internet umožňuje vznik detských **internetových encyklopédií**, napr. *Britannica Online for Kids, www. usborne-quicklinks.com.*

1. **Wikipédia** ([www.wikipedia.org](http://www.wikipedia.org), [www.wikipedia.sk](http://www.wikipedia.sk))  **-** otvorená online encyklopédia so slobodným obsahom, ktorú možno voľne upravovať (pridávať, meniť) a slobodne čítať. Spoločne ju píšu jej čitatelia. Je spracovaná v mnohých jazykoch (viac ako 300). Obsahuje vyše 10 miliónov článkov. Články reprezentujú odlišné pohľady na danú tému. Vznikla v Amerike v roku 2001. Zakladateľmi sú **Jimmy Wales** a **Larry Sanger.**

2. **Britannica** ([www.britannica.com](http://www.britannica.com)) – najznámejšia veľká anglická všeobecná encyklopédia a jedna z najväčších tlačených encyklopédií na svete. Prvé vydanie vyšlo v rokoch 1768 – 1771 v Edinburghu v Škótsku v troch zväzkoch. Od 90. rokov vychádza na CD. Je spoplatnená.